**Pranešimas žiniasklaidai**

2025 liepos 8 d.

**Negalią turintis rekordininkas G. Markevičius jau įveikė daugiau kaip 2,3 tūkst. kilometrų**

**Taip lengviau: greitasis skaitymas**

|  |
| --- |
| * **Negalią turintis klaipėdietis Gintautas Markevičius su elektriniu triračiu aplink Baltijos šalis jau įveikė daugiau kaip 2300 km**
* **Per mėnesį trunkančią kelionę vyras aplankė Latviją ir Estiją, įveikdamas vidutiniškai po 100 km per dieną**
* **Rekordinę kelionę lydėjo techniniai triračio gedimai ir klaipėdiečio nuovargis**
* **G. Markevičiui liko įveikti paskutinį kelionės etapą – apvažiuoti Lietuvą**
 |

**Po mėnesį trukusios kelionės aplink Baltijos šalis negalią turintis rekordininkas Gintautas Markevičius pasiekė paskutinį žygio etapą. Klaipėdietis, elektriniu triračiu įveikęs daugiau kaip 2,3 tūkst. kilometrų, jau sekmadienį pasiekė Lietuvą. Vyras su negalia dar turės apvažiuoti Lietuvą, kol grįš į pradinį kelionės tašką Klaipėdoje, rašoma pranešime žiniasklaidai.**

Prieš paskutinį žygio aplink Baltijos šalis etapą kalbintas vyras neslėpė, kad intensyvi kelionė gerokai jį išvargino.

„Naktimis vis dažniau užeina raumenų spazmai, jau norisi rimčiau prasimankštinti – reikėtų gero masažo, daugiau poilsio. Vis dėlto ši kelionė, džiaugsmas, kurį kasdien patiriu, atperka viską. Čia kaip kopimas į Everestą – jei kas su malūnsparniu užkeltų, nebūtų tokios euforijos. Sunku, bet jei reikėtų, važiuočiau dar toliau. Esu be proto laimingas, kad galiu judėti“, – pasakoja G. Markevičius.

Su elektriniu triračiu keliaujantis klaipėdietis prieš septynerius metus patyrė ūmiausią insulto formą – hemoraginį insultą. Nors vyrui pavyko atsistoti ant kojų ir grįžti į gyvenimą, jis iki šiol sunkiai valdo dešiniąją kūno pusę.

„Gintauto ryžtas ir drąsa įrodo, kad negalia netrukdo mėgautis gyvenimu ir siekti savo svajonių. Džiaugiamės galėdami prisidėti prie dar vienos jo kelionės ir matyti, kaip aktyvumas ir tikėjimas savo jėgomis gali nuvesti iki pačių didžiausių tikslų. Gintautas yra puikus pavyzdys mums visiems, drauge padedantis laužyti ir išankstines nuostatas apie žmones su negalia“, – džiaugiasi Arūnas Mickevičius, „Bitė Lietuva“ generalinis direktorius.

**Sprendė techninius nesklandumus**

Birželio 6 dieną Klaipėdoje startavęs G. Markevičius per mėnesį kelionės su elektriniu triračiu aplankė Liepoją, Ventspilį, Rygą Latvijoje, Pernu, Saremos ir Hyjumos salas, Taliną ir Tartu Estijoje.

Žygis aplink Baltijos šalis neapsiėjo be iššūkių – keletą kartų sugedo elektrinis triratis, teko ne tik jį remontuoti, bet ir koreguoti maršrutą. Klaipėdietis G. Markevičius džiaugiasi, kad tiek Latvijoje, tiek Estijoje sutiko daug gerų žmonių, kurie padėjo spręsti netikėtai kilusias technines problemas.

„Ši kelionė yra nemenkas iššūkis triračiui – kasdien vidutiniškai įveikiu po 100 kilometrų, buvo dienų, kai numyniau po 140–145 km. Tai yra itin didelė apkrova ne tik man, bet ir technikai. Be to, nelepino ir oro sąlygos – kliuvo nemažai lietaus, tad teko kelionės metu stiprinti drėgmei jautrias elektrinio triračio vietas“, – pasakoja G. Markevičius.

**Liko apvažiuoti Lietuvą**

Paskutinis žygio etapas aplink Lietuvą rekordininkui jau pažįstamas – praėjusiais metais G. Markevičius apvažiavo Lietuvą, taip pat starto ir finišo vieta pasirinkęs Klaipėdą.

Nors iš pradžių planuota, kad kelionė aplink Baltijos šalis užtruks ilgiau ir sieks 4000 kilometrų, G. Markevičius dėl pasikeitusių planų neliūdi. Klaipėdiečio, turinčio negalią, žygis su elektriniu triračiu vis tiek yra unikalus.

2024 metais G. Markevičius pasiekė du Lietuvos rekordus „Didžiausias elektriniu triračiu asmens su negalia įveiktas atstumas“ – 365 km nuo Klaipėdos iki Vilniaus ir 1149 km aplink Lietuvą. Vyras tikisi, kad jo trečia rekordinė kelionė finišuos Klaipėdoje iki liepos vidurio.

Aktyviai prie žmonių su negalia įtraukties didinimo prisidedanti „Bitė Lietuva“ šiuo metu yra viena iš Lietuvos paralimpinio komiteto mecenatų ir prisideda prie įvairių sporto ir visuomeninių iniciatyvų. Kaip ir praėjusiais metais, finansiškai prisidedama ir šiemet „Bitė“ padeda G. Markevičiaus žygiui aplink Baltijos šalis įvykti lengviau.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt